钦定古今图书集成/明伦汇编/官常典/第604卷 > 王干章
## 钦定古今图书集成/明伦汇编/官常典/第604卷 > 王干章

按《金华府志》：“干章，字顺卿，东阳人。嘉靖壬戌进士，授
中书舍人，转山西道御史。时宛平令以彊直忤中贵
获罪，御史颜公鲸抗疏极论，坐夺官，无敢救者，干章
独疏救之，留中，疑叵测，会阁臣申救，得免。以鹾差按
山东，除解额外奇羡无所问，迁四川按察佥事。时重
庆民有悦邻妇而挑之者，妇砺锥刺其腹，吏以未成”
奸抵罪。章曰：“妇致死而加之辟，是为宣淫者帜也。”立
释之。郡城圮出赎锾缮筑既就，而民不知。转江西布
政参议，分部九江。盗何凤等恣剽掠，以计擒获，江右
悉平定。暇日，订《五经同异录》，北地、信阳诸家制作甲
乙品题之。坐失印去官。寻起福建按察佥事。时江陵
柄政，汰藩臬诸司十之三，兼视七道事，凡所属狱囚，
多为开释。福安治环大海，飓发，溺者数千。出金掩骼。
又发帑粟赈流殍。擢云南布政参议，以告老归。著有
《浪游集》行世。